P9_TA(2021)0284

Максимално допустима стойност на остатъчни количества от имидаклоприд

Резолюция на Европейския парламент от 10 юни 2021 г. относно Регламент за изпълнение (ЕС) 2021/621 на Комисията от 15 април 2021 г. за изменение на Регламент (ЕС) № 37/2010 с цел класифициране на субстанцията имидаклоприд по отношение на максимално допустимата стойност на остатъчните количества в храни от животински произход (2021/2705(RSP))

(2022/C 67/06)

Европейският парламент,

— като взе предвид Регламент за изпълнение (ЕС) 2021/621 на Комисията от 15 април 2021 г. за изменение на Регламент (ЕС) № 37/2010 с цел класифициране на субстанцията имидаклоприд по отношение на максимално допустимата стойност на остатъчните количества в храни от животински произход (1),

— като взе предвид Регламент (ЕО) № 470/2009 на Европейския парламент и на Съвета от 6 май 2009 г. относно установяване на процедури на Общността за определяне на допустимите стойности на остатъчни количества от фармакологичноактивни субстанции в храни от животински произход, за отмяна на Регламент (ЕИО) № 2377/90 на Съвета и за изменение на Директива 2001/82/ЕО на Европейския парламент и на Съвета и на Регламент (ЕО) № 726/2004 на Европейския парламент и на Съвета (2), и по-специално членове 14 и 17 от него,

— като взе предвид становището на Постоянния комитет по ветеринарните лекарствени продукти, представено на 20 април 2021 г.,

— като взе предвид Хартата на основните права на Европейския съюз,

— като взе предвид членове 13 и 191 от Договора за функционирането на Европейския съюз (ДФЕС),

— като взе предвид членове 11 и 13 от Регламент (ЕС) № 182/2011 на Европейския парламент и на Съвета от 16 февруари 2011 г. за установяване на общите правила и принципи относно реда и условията за контрол от страна на държавите членки върху упражняването на изпълнителните правомощия от страна на Комисията (3),

— като взе предвид член 112, параграфи 2 и 3 от своя Правилник за дейността,

— като взе предвид предложението за резолюция на комисията по околна среда, обществено здраве и безопасност на храните,

А. като има предвид, че Регламент (ЕС) 2019/6 на Европейския парламент и на Съвета (4) предвижда, че не следва да се позволява пускането на пазара в Съюза на ветеринарен лекарствен продукт, освен ако е разрешен и качеството, безопасността и ефикасността му са доказани, и признава, че подобреният достъп до информация дава възможност на обществеността да изрази своите забележки, а на органите — надлежно да вземат предвид тези забележки;

Б. като има предвид, че Регламент (ЕС) 2019/1381 на Европейския парламент и на Съвета (5) предвижда, че следва да се предоставя информация как са били взети решенията относно управлението на риска и относно факторите, различни от резултатите на оценката на риска, както и как тези фактори са били претеглени един спрямо друг, и че този обмен на информация за риска следва също така да допринесе за един приобщаващ и открит диалог между всички заинтересовани страни, за да се гарантира, че в процеса на анализ на риска са взети предвид превесът на обществения интерес, както и точността, всеобхватността, прозрачността, последователността и отчетността;

В. като има предвид, че докладът за оценка от 18 февруари 2011 г. на Европейската агенция по химикали (ECHA), озаглавен „Имидаклоприд, продуктов тип 18 (инсектициди, акарициди и продукти за контрол на други членестоноги)“ (6), категоризира данни за значителна токсичност за водни и неприцелни видове;

Г. като има предвид, че Директива 2013/39/ЕС на Европейския парламент и на Съвета предвижда (7), че „замърсяването на водите и почвите с остатъци от фармацевтични продукти е назряващ проблем за околната среда. При настоящата оценка и контрол на риска от замърсяване с лекарствени продукти за водната среда или посредством нея следва да се обърне необходимото внимание на целите на Съюза в областта на околната среда. За да се преодолее този проблем, Комисията следва да проучи риска от въздействието на лекарствените продукти върху околната среда и да представи анализ на целесъобразността и ефективността на настоящата законодателна рамка за опазването на водната среда и чрез нея — на човешкото здраве.“;

Д. като има предвид, че с Регламент (ЕС) № 283/2013 на Комисията (8) се определят минималните изисквания, включително информация за потенциално вредното въздействие на активното вещество, неговите метаболити и съдържащите се в него онечиствания върху здравето на хората и животните или върху подпочвените води, околната среда и неприцелните видове (флора и фауна);

Е. като има предвид, че Регламент (ЕС) № 284/2013 на Комисията (9) предвижда, че се „[в]ключва […] всякаква информация за потенциално неприемливо въздействие на продукта за растителна защита върху околната среда, растенията и растителните продукти, както и познатото и очакваното кумулативно и синергично въздействие.“;

Ж. като има предвид, че в Директива 2001/82/ЕО на Европейския парламент и на Съвета (10) се отбелязва, че „[п]одробностите и документите, които трябва да придружават заявлението за разрешително за пускане на пазара, трябва да докажат, че благодарение на ефикасността ползите надделяват над потенциалните рискове. Ако не успее да докаже това, заявлението трябва да бъде отхвърлено.“;

З. като има предвид, че в Европейската агенция по лекарствата („Агенцията“) беше подадено заявление за установяване на максимално допустимата стойност на остатъчните количества (МДСОК) за имидаклоприд при риби от семейство пъстървови.

И. като има предвид, че въз основа на становището от 9 септември 2020 г. на Комитета по лекарствените продукти за ветеринарна употреба (11) Агенцията препоръча установяването на МДСОК за имидаклоприд от 0,6 mg/kg (600 μg/kg) във всички риби, според случая;

Й. като има предвид, че МДСОК за употреба във водна среда не е установена от Кодекс алиментариус (12); като има предвид, че съвместната среща на Организацията по прехрана и земеделие и на Световната здравна организация през 2008 г. относно пестицидните остатъци препоръча максимален допустим дневен прием от 0,06 mg/kg от остатъци от селскостопански култури (13);

К. като има предвид, че становището на Комитета по лекарствените продукти за ветеринарна употреба, на което се основава препоръката на Агенцията, е предоставено само в резюме и че според Комисията ще бъде предоставено изцяло едва след приемането на МДСОК;

Л. като има предвид, че становищата относно установяването на МДСОК съгласно правото на Съюза следва да бъдат публично и лесно достъпни;

М. като има предвид, че гарантирането на прозрачност на процеса на оценка на риска насърчава общественото разбиране, допринася за предоставянето на по-голяма легитимност на Агенцията в очите на потребителите и широката общественост и осигурява по-голяма отчетност пред гражданите на Съюза в една демократична система (14);

Н. като има предвид, че имидаклопридът е неоникотиноидно (NN) биоцидно активно вещество, което е пуснато на пазара за широко приложение за третиране на култури и селскостопански животни поради токсичността му за широк кръг вредители; като има предвид, че начинът на действие на имидаклоприда е, че той действа като антагонист на никотиновите ацетилхолинови рецептори (nAChR) в централната нервна система, като по този начин нарушава предаването на синаптичните сигнали и води до смъртоносна хиперактивност на нервната система и на мускулите на животните, независимо дали са гръбначни или безгръбначни, блокира необратимо nAChR и води до парализа и смърт (15);

О. като има предвид, че Регламент за изпълнение (ЕС) 2018/783 на Комисията (16) забранява употребата на имидаклоприд върху всички култури, отглеждани на открито, поради неблагоприятното му въздействие върху опрашителите;

П. като има предвид, че опасните химични вещества, които се прилагат с рецепта от ветеринарен лекар и се използват за лечение на инфекции на морски въшки, в крайна сметка се изпускат във водната среда; тяхното действие не само има потенциал да окаже отрицателно въздействие върху чувствителните неприцелни организми, но и освобождаването на тези съединения е определено като сериозен източник на опасение във връзка с околната среда (17) поради високата мобилност на имидаклоприда в почвата и произтичащото от това замърсяване на подпочвените и повърхностните води (18);

Р. като има предвид, че съществуват все повече доказателства, че употребата на имидаклоприд има опустошително въздействие върху биологичното разнообразие, по-специално това на реките и водните пътища (19), като засяга не само ракообразните (20), мекотелите (21) и неприцелните видове (насекоми), но и почвените организми (22), както и намалява популациите от птици (23); като има предвид, че съществува нарастваща загриженост относно наличието и натрупването на остатъци от пестициди и техните метаболити в почвите и техния потенциал да доведат до повишаване на киселинното съдържание на почвата; отбелязва със загриженост, че употребата на имидаклоприд в Япония доведе до драматичен срив на рибните запаси, които не са се възстановили (24);

С. като има предвид, че хармонизираното класифициране и етикетиране, посочено в Регламент (ЕО) № 1272/2008 на Европейския парламент и на Съвета (25), категоризира имидаклоприд като „вреден при поглъщане“, „опасен за околната среда“ и „силно токсичен за водните организми, с дълготраен ефект“ (26);

Т. като има предвид, че проучване на експозицията на имидаклоприд в обикновения шаран (Cyprinua carpio L.) установява дегенерация в мозъка, хрилете и очите (27) в допълнение към хистопатологичните промени (лезии), активирането на биомаркерите и редуването на нивата на генна експресия; в това проучване се стига до заключението, че възпалението и оксидативният стрес се предизвикват от експозицията на имидаклоприд;

У. като има предвид, че биоакумулация на метаболит NN може да възникне при хората чрез многократното приемане на заразена храна, с оглед на това, че в изследване върху животни е наблюдавана биоакумулация на имидаклоприд чрез експозиция на ниска доза (28);

Ф. като има предвид, че различни научни изследвания при изпитвания върху животни са стигнали до заключението, че имидаклопридът действа като токсично за репродукцията и нарушаващо функциите на ендокринната система вещество, което e възможно да окаже неблагоприятно въздействие върху сърцето, бъбреците, щитовидната жлеза и мозъка и може да причини неврологични симптоми, включително дихателна недостатъчност и смърт (29);

Х. като има предвид, че експерименталните доказателства показват, че токсичността на имидаклоприда нараства с времето на експозиция толкова, колкото нараства и с дозата (явление, описано като „кумулативна токсичност във времето“), и че поради това токсичността на имидаклоприда следва да се разбира не само като остра летална токсичност, но също така следва да се разглежда във времева рамка (30);

Ц. като има предвид, че Регламент (ЕС) № 283/2013 изисква провеждането на изследвания относно дългосрочната токсичност;

Ч. като има предвид, че в Регламент (ЕО) № 396/2005 е предвидено, че „известните кумулативни и синергични ефекти“ трябва да се вземат предвид, „ако съществуват методи за оценяването на подобни ефекти“;

Ш. като има предвид, че Регламент (ЕС) № 284/2013 понастоящем изисква токсикологични изследвания за експозицията на оператори, случайни лица, жители и работници, редица изследвания върху дългосрочната и хроничната токсичност при животните, както и изследвания относно съществуването и поведението в почвата, водата и въздуха;

Щ. като има предвид, че липсват познания за замърсяващите ефекти в околната среда на множество отделни химически вещества и химически смеси; не е направена оценка на всички химически вещества, а оценките на екотоксичността са съсредоточени върху много малко видове и екосистеми;

АА. като има предвид, че в Регламент (ЕС) 2019/6 се признава, че решението за управление на риска следва да взема под внимание: „други съществени фактори, включително социално-икономически, етични и екологични съображения, съображения, свързани с благосъстоянието на населението, както и съображения относно осъществимостта на контрола“;

АБ. като има предвид, че за разлика от изследванията, представяни на Европейския орган за безопасност на храните (ЕОБХ), изследванията, представяни на Агенцията, не е необходимо да се публикуват; изразява съжаление относно липсата на достъп до пълните научни изследвания, научните становища и необработените данни, както и липсата на информация относно осъществимостта на контрола на заустването на отпадъчни води във водната среда и управлението на риска от такова заустване;

АВ. като има предвид, че в Регламент (ЕО) № 470/2009 се посочва, че максимално допустимите стойности на остатъчни количества трябва да се определят в съответствие с общоприетите принципи за оценка на безопасността, като се вземат предвид евентуални други научни оценки на безопасността на въпросните субстанции, които може да са извършени от международни организации, по-специално Кодекс алиментариус, или когато такива субстанции се използват за други цели, от научни комитети, създадени в рамките на Общността;

АГ. като има предвид, че Кодекс алиментариус не препоръчва имидаклоприд за употреба във водна среда, а Европейската агенция по химикали (ECHA) предлага възможно обяснение за това: „Съгласно хармонизираното класифициране и етикетиране (ATP01), одобрено от Европейския съюз, тази субстанция е силно токсична за водните организми, като има дълготрайни ефекти, и е вредна при поглъщане“ (31);

АД. като има предвид, че в член 37 от Регламент (ЕС) 2019/6 се предвижда, че разрешение за търговия се отказва, ако рисковете за общественото здраве или за здравето на животните, или за околната среда не са взети достатъчно под внимание; счита, че това е основание да не се определя максимално допустима стойност на остатъчни количества (МДСОК);

АЕ. като има предвид, че четирите основни държави — производители на сьомга, Норвегия, Чили, Обединеното кралство и Канада, не са държави членки и поради това Комисията няма да може да извършва подходящи одити на компетентните органи в тези държави или да оценява адекватността на контрола;

1. счита, че Регламент за изпълнение (ЕС) 2021/621 превишава изпълнителните правомощия, предвидени в Регламент (ЕО) № 470/2009;

2. счита, че Регламент за изпълнение (ЕС) 2021/621 не е в съответствие с правото на Съюза, тъй като нарушава свободата на информация и основните принципи на прозрачност, демократичен контрол и отчетност, доколкото служещото за основа становище на Комитета по лекарствените продукти за ветеринарна употреба, е предоставено само в резюме;

3. призовава Комисията да отмени Регламент за изпълнение (ЕС) 2021/621 и да представи на Комитета нов проект, включващ имидаклоприда в списъка в приложение IV към Регламент (ЕО) № 396/2005 на фармакологичноактивните субстанции, за които не могат да бъдат определени максимални количества за употреба във водна среда;

4. счита, че всички ветеринарни лекарствени продукти, пестициди и фармакологични и химически остатъчни количества следва да преминават през стандартни тестове и оценки, подложени на партньорски проверки, поради риска от причиняване на допълнителни и трайни вреди;

5. счита, че Агенцията следва да направи публично достояние пълното становище на Комитета по лекарствените продукти за ветеринарна употреба, включващо научна оценка на риска и препоръки за управление на риска, както и научните доказателства, на които те се основават; счита, че оценката на риска от имидаклоприда е недостатъчна по отношение на отчитането на стойностите на крайните точки за остра токсичност и че пренебрегва забавените, кумулативните и хроничните ефекти; припомня, че научно изследване в областта на водните безгръбначни разкри забавено въздействие върху смъртността, по-специално сред видове водни насекоми, което не е могло да бъде открито при стандартните тестове за остра токсичност, и че това показва, че оценките на риска за неоникотиноидите са били недостатъчни по отношение на опазването на околната среда ( 32 )

6. счита, че е от съществено значение фармакологичноактивните субстанции и тяхната класификация по отношение на МДСОК в храните от животински произход да бъдат оценени във връзка с правилата, установени с Регламент (ЕО) № 178/2002 на Европейския парламент и на Съвета ( 33 ) , Регламент (ЕО) № 396/2005, Регламент (ЕО) № 1367/2006 на Европейския парламент и на Съвета ( 34 ) и регламенти (ЕС) 2019/6 и (ЕС) 2019/1381;

7. счита, че трябва спешно да се преразгледа Директива 2001/82/ЕО по отношение на опазването на биологичното разнообразие, водната и сухоземната среда и отчитането на хуманното отношение към животните и на неприцелните организми и микроорганизми;

8. счита, че Регламент (ЕО) № 470/2009 не отчита в достатъчна степен необходимостта от участието на Европейския парламент и на гражданите, така че те да могат да упражняват изцяло своето демократично право на контрол;

9. потвърждава необходимостта от засилване на научното сътрудничество, координацията и съгласуваността между агенциите на Съюза, компетентни в тази област, а именно Агенцията, ЕОБХ и ECHA, заедно с националните и международните агенции, чрез разработване на обща рамка за оценка на риска за биоцидните продукти и продуктите за растителна защита, използвани в хранителните вериги, така че да се избегнат несъответствия и да се ограничи потенциалът за екологични щети и екоцид;

10. призовава Комисията, в ролята си на орган, отговарящ за управлението на риска, да прилага надлежно принципа на предпазните мерки, когато следва оценката на наличната информация, така че да се определи количествено рискът от вредни въздействия върху околната среда, биологичното разнообразие, хуманното отношение към животните и човешкото здраве;

11. настоятелно призовава Комисията систематично да предоставя информация как са взети предвид принципът на предпазните мерки и принципът на информирано съгласие и как са получени заключенията от становището на Комитета по лекарствените продукти за ветеринарна употреба;

12. призовава Комисията да спазва демократичния принцип на информирано съгласие и да предприеме проверка за пригодност на процеса на оценка на риска с цел определяне на МДСОК за ветеринарните лекарствени продукти в храните от животински произход; счита, че е от съществено значение това да бъде в пълно съответствие с целите, посочени в съобщението на Комисията от 11 декември 2019 г., озаглавено „Европейският зелен пакт“, съобщението на Комисията от 20 май 2020 г., озаглавено „Стратегия „От фермата до трапезата“ за справедлива, здравословна и екологосъобразна продоволствена система“, и стратегията на ЕС за биологичното разнообразие за 2030 г.;

13. призовава Комисията да гарантира, че в оценката на риска са включени кумулативни във времето, актуални, подложени на партньорска проверка екотоксикологични тестове за неприцелни видове в почвата и във водната среда, както и че се обхващат и остатъчните вещества в околната среда — във въздуха, почвата и водата, включително дългосрочните кумулативни токсични ефекти, и че конкретно се посочват разгледаните независими, подложени на партньорска проверка научни изследвания и научни становища; подчертава, че тази информация следва да бъде публично достояние;

14. призовава Комисията да представи, а държавите членки да подкрепят законодателно предложение, за да се гарантира съгласуваност и последователност по отношение на регламенти (ЕС) 2019/6 и (ЕС) 2019/1381 и цялото законодателство, свързано с храните, в случай че оценката на риска за определяне на МДСОК бъде извършена от агенции, различни от ЕОБХ; призовава Комисията също така да гарантира, че тази оценка е прозрачна и служи за по-добра защита на биологичното разнообразие и водните екосистеми, насекомите, земните червеи и почвените микроорганизми;

15. възлага на своя председател да предаде настоящата резолюция съответно на Съвета и на Комисията, както и на правителствата и на парламентите на държавите членки.

(1) ОВ L 131, 16.4.2021 г., стр. 120.

(2) ОВ L 152, 16.6.2009 г., стр. 11.

(3) ОВ L 55, 28.2.2011 г., стр. 13.

(4) Регламент (ЕС) 2019/6 на Европейския парламент и на Съвета от 11 декември 2018 г. относно ветеринарните лекарствени продукти и за отмяна на Директива 2001/82/ЕО (ОВ L 4, 7.1.2019 г., стр. 43).

(5) Регламент (ЕС) 2019/1381 на Европейския парламент и на Съвета от 20 юни 2019 г. относно прозрачността и устойчивостта на оценката на ЕС на риска в хранителната верига и за изменение на регламенти (ЕО) № 178/2002, (ЕО) № 1829/2003, (ЕО) № 1831/2003, (ЕО) № 2065/2003, (ЕО) № 1935/2004, (ЕО) № 1331/2008, (ЕО) № 1107/2009, (ЕС) 2015/2283 и Директива 2001/18/ЕО (ОВ L 231, 6.9.2019 г., стр. 1).

(6) https://echa.europa.eu/documents/10162/225b9c58-e24c-6491-cc8d-7d85564f3912

(7) Директива 2013/39/ЕС на Европейския парламент и на Съвета от 12 август 2013 г. за изменение на директиви 2000/60/ЕО и 2008/105/ЕО по отношение на приоритетните вещества в областта на политиката за водите (ОВ L 226, 24.8.2013 г., стр. 1).

(8) Регламент (ЕС) № 283/2013 на Комисията от 1 март 2013 г. за установяване на изискванията за данни за активни вещества в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита (ОВ L 93, 3.4.2013 г., стр. 1).

(9) Регламент (ЕС) № 284/2013 на Комисията от 1 март 2013 г. за установяване на изискванията за данни за продукти за растителна защита в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита (ОВ L 93, 3.4.2013 г., стр. 85).

(10) Директива 2001/82/ЕО на Европейския парламент и на Съвета от 6 ноември 2001 г. относно кодекса на Общността за ветеринарните лекарствени продукти (ОВ L 311, 28.11.2001 г., стр. 1).

(11) https://www.ema.europa.eu/en/documents/mrl-summary/imidacloprid-fin-fish-summary-opinion-cvmp-establishment-maximum-residue-limits_en.pdf

(12) http://www.fao.org/fao-who-codexalimentarius/codex-texts/dbs/pestres/pesticide-detail/en/?p_id=206

(13) http://www.fao.org/fileadmin/templates/agphome/documents/Pests_Pesticides/JMPR/JMPRReport08.pdf

(14) Вж. решения на Общия съд по дело T-235/15, Pari Pharma GmbH с/у Европейска агенция по лекарствата, ECLI:EU:T:2018:65; вж. също дело T-718/15, PTC Therapeutics International Ltd с/у Европейска агенция по лекарствата, ECLI:EU:T:2018:66 и T-729/15, MSD Animal Health Innovation GmbH и Intervet International BV с/у Европейска агенция по лекарствата, ECLI:EU:T:2018:67.

(15) Sánchez-Bayo, F., Tennekes, H.A., „Time-Cumulative Toxicity of Neonicotinoids: Experimental Evidence and Implications for Environmental Risk Assessments“, International Journal of Environmental Research and Public Health. 2020 г.,17(5),1629, https://www.mdpi.com/1660-4601/17/5/1629

(16) Регламент за изпълнение (ЕС) 2018/783 на Комисията от 29 май 2018 г. за изменение на Регламент за изпълнение (ЕС) № 540/2011 по отношение на условията за одобрение на активното вещество имидаклоприд (ОВ L 132, 30.5.2018 г., стр. 31).

(17) Burridge, L., Weis, J.S., Cabello, F., Pizarro, J., Bostick, K., „Chemical use in salmon aquaculture: A review of current practices and possible environmental effects“, Aquaculture, 2010 г., том 306, 1-4, стр. 7-23, https://www.sciencedirect.com/science/article/pii/S0044848610003297.

(18) Sánchez-Bayo, F., Tennekes, H.A., „Time-Cumulative Toxicity of Neonicotinoids: Experimental Evidence and Implications for Environmental Risk Assessments“, International Journal of Environmental Research and Public Health. 2020 г.,17(5), 1629, https://www.mdpi.com/1660-4601/17/5/1629

(19) Butcherine, P., Kelaher, B.P., Taylor, M.D., Barkla, B.J., Benkendorff, K, „Impact of imidacloprid on the nutritional quality of adult black tiger shrimp (Penaeus monodon)“, Ecotoxicology and Environmental Safety, 2020 г., том 198, https://www.sciencedirect.com/ science/article/abs/pii/S0147651320305212?via%3Dihub

(20) Butcherine, P., Kelaher, B.P., Taylor, M.D., Barkla, B.J., Benkendorff, K, „Impact of imidacloprid on the nutritional quality of adult black tiger shrimp (Penaeus monodon)“, Ecotoxicology and Environmental Safety, 2020 г., том 198, https://www.sciencedirect.com/science/article/abs/pii/S0147651320305212?via%3Dihub

(21) Ewere, E.E., Reichelt-Brushett, A., Benkendorff, K., „The neonicotinoid insecticide imidacloprid, but not salinity, impacts the immune system of Sydney rock oyster, Saccostrea glomerata“, Science of the total Environment, 2020 г., том 742, The neonicotinoid insecticide imidacloprid, but not salinity, impacts the immune system of Sydney rock oyster, Saccostrea glomerata — ScienceDirect

(22) de Lima e Silva, C., Brennan, N., Brouwer, J.M., Commandeur, D., Verweij, R.A., van Gestel, C.A.M., „Comparative toxicity of imidacloprid and thiacloprid to different species of soil invertebrates“ Ecotoxicology, 2017 г., 26, стр. 555–564, https://doi.org/10.1007/s10646-017-1790-7

(23) https://www.eea.europa.eu/publications/soer-2020

(24) https://www.nationalgeographic.com/animals/article/neonicotinoid-insecticides-cause-fish-declines-japan

(25) Регламент (ЕО) № 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси, за изменение и за отмяна на директиви 67/548/ЕИО и 1999/45/ЕО и за изменение на Регламент (ЕО) № 1907/2006 ( ОВ L 353, 31.12.2008 г., стр. 1).

(26) Доклад за оценка на ECHA, „Imidacloprid, Product-type 18 (Insecticides, Acaracides and Products to control other Arthropods), https://echa.europa.eu/documents/10162/225b9c58-e24c-6491-cc8d-7d85564f3912

(27) Tyor, A.K., Harkrishan, Bhardwaj, J.K., Saraf, P., „Effect of Imidacloprid on Histopathological Alterations of Brain, Gills and Eyes in hatchling carp (Cyprinus carpio L.)“, Toxicology International, 2020 г., 27, стр. 70- 78.

(28) Kavvalakis, M.P., Tzatzarakis, M.N.,Theodoropoulou, E.P., Barbounis, E.G., Tsakalof, A.K., Tsatsakis, A.M., „Development and application of LC-APCI-MS method for biomonitoring of animal and human exposure to imidacloprid,“ Chemosphere 2013 г., том 93, 10, стp. 2612-2620, Development and application of LC–APCI–MS method for biomonitoring of animal and human exposure to imidacloprid — ScienceDirect

(29) Katić, A., Karačonji, I.B., „Imidacloprid as reproductive toxicant and endocrine disruptor: Investigations in laboratory animals“, Архиви на Industrial Hygiene and Toxicology, 2018 г., 69(2), https://www.researchgate.net/publication/326247351_Imidacloprid_as_reproductive_toxicant_and_endocrine_disruptor_Investigations_in_laboratory_animals

(30) Sánchez-Bayo, F., Tennekes, H.A., „Time-Cumulative Toxicity of Neonicotinoids: Experimental Evidence and Implications for Environmental Risk Assessments“, International Journal of Environmental Research and Public Health, 2020 г., 17(5),1629. https://www.mdpi.com/1660-4601/17/5/1629

(31) https://echa.europa.eu/substance-information/-/substanceinfo/100.102.643

(32) Sánchez-Bayo, F., Tennekes, H.A., „Time-Cumulative Toxicity of Neonicotinoids: Experimental Evidence and Implications for Environmental Risk Assessments“, International Journal of Environmental Research and Public Health. 2020 г.,17(5),1629, https://www.mdpi.com/1660-4601/17/5/1629

(33) Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (ОВ L 31, 1.2.2002 г., стp. 1).

(34) Регламент (ЕО) № 1367/2006 на Европейския парламент и на Съвета от 6 септември 2006 г. относно прилагането на разпоредбите на Орхуската конвенция за достъп до информация, публично участие в процеса на вземане на решения и достъп до правосъдие по въпроси на околната среда към институциите и органите на Общността (ОВ L 264, 25.9.2006 г., стp. 13).